La situació d'escassetat de precipitacions d'aquests darrers mesos ha provocat una important disminució de les reserves d'aigua en l'àmbit de les conques internes de Catalunya.
Amb l'objectiu d'assegurar l'abastament d'aigua a les poblacions, la Generalitat de Catalunya, a l'empara de l'article 12.2.c) de la Llei 6/1999, de 12 de juliol, d'ordenació, gestió i tributació de l'aigua, va adoptar el Decret 22/2002, de 22 de gener, d'establiment i millora de les mesures per a la gestió dels recursos hídrics.
En l'esmentat Decret es preveuen tota una sèrie de mesures d'excepció destinades a assegurar al màxim possible els diferents usos de l'aigua i garantir, en tot cas, l'ús prioritari d'abastament a les poblacions.
Entre aquestes mesures, l'article 8 i l'annex 1 establien limitacions en els cabals d'aigua no procedents de reutilització que es destinin a reg de camps de golf.
L'ús de l'aigua per al reg dels camps de golf es troba dins de la categoria d'usos lúdics de l'aigua.
De conformitat amb la relació d'usos de l'aigua que estableix la legislació vigent, els usos lúdics no gaudeixen de caràcter prioritari i, en qualsevol cas, es posposen a l'abastament a poblacions.
La persistència de les circumstàncies climàtiques actuals, compromet greument la garantia de l'abastament d'aigua a les poblacions, la qual cosa fa necessària l'adopció de noves mesures d'excepció per part del Govern dirigides a assegurar usos prioritaris com el domèstic, motiu pel qual es dicta aquest Decret.
Per tant, a proposta del conseller de Medi Ambient, d'acord amb l'informe favorable del Consell d'Administració de l'Agència Catalana de l'Aigua i amb la deliberació prèvia del Govern,
Modificació de l'article 8 del Decret 22/2002, de 22 de gener, d'establiment i millora de les mesures per a la gestió dels recursos hídrics
Es modifica l'article 8 del Decret 22/2002, de 22 de gener, d'establiment i millora de les mesures per a la gestió dels recursos hídrics, que queda redactat de la manera següent:
"Durant el període de vigència d'aquest Decret, el reg de camps de golf queda limitat a aigües procedents de depuradores d'aigües residuals, en funció de la seva disponibilitat en quantitat i qualitat."
Modificació de l'article 9 del Decret 22/2002, de 22 de gener, d'establiment i millora de les mesures per a la gestió dels recursos hídrics
Es modifica l'article 9 del Decret 22/2002, de 22 de gener, d'establiment i millora de les mesures per a la gestió dels recursos hídrics, que queda redactat de la manera següent:
"Per a l'autorització de proves esportives que impliquin desembassament extraordinari de més de 0,5 hm3, caldrà que el primer dia del mes en què es vulgui realitzar la prova el volum embassat en el sistema Ter i en el sistema Llobregat sigui igual o superior al que figura a l'annex 1."
Modificació de l'article 10.2 del Decret 22/2002, de 22 de gener, d'establiment i millora de les mesures per a la gestió dels recursos hídrics
Es modifica l'article 10.2 del Decret 22/2002, de 22 de gener, d'establiment i millora de les mesures per a la gestió dels recursos hídrics, que queda amb la redacció següent:
"10.2 Per tal de preservar els volums d'aigua dels embassaments i els recursos dels aqüífers al·luvials necessaris per a l'abastament a la població, l'Agència Catalana de l'Aigua, durant la vigència d'aquest Decret, vetllarà pel manteniment dels cabals fixats a l'annex 2.
Sempre que sigui compatible amb la garantia d'abastament i amb les condicions concessionals, aquests cabals podran ser reutilitzats per als usos no consumptius."
Modificació de l'article 11.4 del Decret 22/2002, de 22 de gener, d'establiment i millora de les mesures per a la gestió dels recursos hídrics
Es modifica l'article 11.4 del Decret 22/2002, de 22 de gener, d'establiment i millora de les mesures per a la gestió dels recursos hídrics, que queda amb la redacció següent:
"11.4 La contribució econòmica de l'Agència Catalana de l'Aigua que preveu l'apartat anterior es determinarà, cas per cas, d'acord amb els criteris que estableix l'annex 3 d'aquest Decret."
Modificació de la disposició final 1 del Decret 22/2002, de 22 de gener, d'establiment i millora de les mesures per a la gestió dels recursos hídrics
Es modifica la disposició final 1 del Decret 22/2002, de 22 de gener, d'establiment i millora de les mesures per a la gestió dels recursos hídrics, que queda amb la redacció següent:
"—1 El present Decret tindrà vigència fins al 31 de desembre de 2002, llevat que les reserves d'aigua en tots dos sistemes, Ter i Llobregat, presentin al principi de cada mes uns valors iguals o superiors als de l'annex 1, moment en què quedarà derogat."
Modificació dels annexos del Decret 22/2002, de 22 de gener, d'establiment i millora de les mesures per a la gestió dels recursos hídrics
Se suprimeix l'annex 1 del Decret 22/2002, de 22 de gener, d'establiment i millora de les mesures per a la gestió dels recursos hídrics, per la qual cosa l'anterior annex 2 esdevé l'annex 1; l'anterior annex 3, l'annex 2, i l'anterior annex 4, l'annex 3.
Aquest Decret entrarà en vigor el mateix dia de la seva publicació al Diari Oficial de la Generalitat de Catalunya.